Autoliitto tyrmää poliisin ehdotuksen ylinopeussakkorajan alentamisesta. Liiton mukaan poliisi haluaa kerätä rahaa - ei kehittää liikenneturvaa.

Autoliitto ei innostu poliisin liikenneturvallisuuskeskuksen ehdottamasta ylinopeussakkorajan pienentämisestä. JAAKKO VIRTANEN

Autoliiton toimitusjohtaja Pasi Nieminen. JAAKKO VIRTANEN/IL

Sanomalehti Kaleva uutisoi sunnuntaina, että poliisin liikenneturvallisuuskeskus esittää rikesakon puuttumiskynnyksen pudottamista 1-2 kilometrillä tunnissa.

Tällä hetkellä rikesakko napsahtaa, jos ylinopeutta on vähintään kahdeksan kilometriä tunnissa eli jos nopeutta esimerkiksi 80 kilometrin nopeusrajoitusalueella on 88 kilometriä tunnissa.

Jatkossa ylinopeuden puuttumisraja olisi siis 6-7 kilometriä tunnissa.

Vaikka poliisihallitus päättää ehdotuksen kohtalosta myöhemmin, Autoliitto antaa jo nyt varsin tylyn viestin ehdotukselle.

- Sinänsä meillä ongelma ei ole maanteiden liikennenopeudet. Nopeudet eivät ole kasvussa. Se, että on tietyt toleranssit, on ihan ymmärrettävää, mutta ehdotus johtaisi siihen, että mittarin tuijottaminen ja näiden kameroiden palvominen lisääntyisi, Autoliiton toimitusjohtaja Pasi Nieminen sanoo.

Hänen mukaansa ehdotus ei suinkaan parantaisi liikenneturvaa vaan toisi lisää rahaa resurssipulassa kärvistelevälle poliisille.

- Viimeaikaisten kommenttien perusteella vaikuttaa siltä, että poliisilla on korostunut rahojen kerääminen liikkuvan poliisin lakkauttamisen jälkeen. Tuntuu, että he ovat tyyytyväisiä siihen, että sakkoja saadaan kerättyä.

Näkyvä valvonta on heikentynyt

Autoilijoiden etujärjestön toimitusjohtajan mukaan muutenkin nopeusvalvonta on painottunut viime aikoina kameravalvontaan.

- Se ei ole keskeisin tekijä. Meillä pitäisi olla myös näkyvää valvontaa. Näkyvän valvonnan laatu on heikentynyt.

Niemisen mukaan nykyisin poliisi tekee liikennevalvontaa muiden töiden ohessa, eikä silloin, kun sitä pitäisi tehdä.

- Näkyvällä valvonnalla ja sattumanvaraisella kiinnijäämisriskillä on kuitenkin suuri merkitys. Täytyy muistaa, että tolpat eivät puutu välittömästi siihen ajamiseen. Ne eivät esimerkiksi puhalluta.

Koska liikenneturvallisuus on viime vuosina parantunut suurin harppauksin, pitäisi poliisin keskittyä Niemisen mukaan nimenomaan näkyvään liikennevalvontaan.

- Korin pohjalla alkaa olla kohta enää näitä moniongelmaisia. Siihen liittyy holtittomuutta, johon ei kameravalvonta auta: rattijuopumustapaukset, humaltuneena ajaminen ja muu eli tietoinen riskinotto, mihin marginaalin pienentäminen ei auta yhtään. Nämä kaverit ajavat siitä huolimatta, oli se puuttumiskynnys mikä tahansa, Nieminen pohtii.